33. schôdza NR SR - 7.deň - A. dopoludnia
Dátum: 2025-04-03
Poslanec: Hargaš, Ján (PS)
Druh vystúpenia: Vystúpenie v rozprave

73. Ďakujem za slovo, pán predseda. Vážená pani ministerka, vážený pán predsedajúci, kolegyne, kolegovia, upozorňujem, že na záver tohto krátkeho vystúpenia predložím, prečítam, prednesiem, neviem, vyberte si jedno slovo, dva pozmeňujúce a doplňujúce návrhy k tomuto zákonu. Všetko bolo povedané podľa mňa podstatné v prvom čítaní. Povedali sme, prečo aj tento zákon, rozumieme, prečo ho potrebujeme, aj sme upozornili na riziká, ktoré v ňom vidíme. To hlavné riziko bol rozsah podľa nášho názoru, rozsah zbieraných údajov na účely poskytovania adresnej energopomoci a taktiež sme navrhli, akým spôsobom to v tomto druhom čítaní my budeme navrhovať riešiť. Chcel by som v tomto momente aj oceniť konštruktívny prístup pani ministerky a jej tímu, s ktorým sme medzi prvým a druhým čítaním mali šancu rokovať a nejak si vymeniť stanoviská o tom, ako by sa dalo zabezpečiť, že aj keď budeme zbierať údaje na adresnú energopomoc, tak stále ostane chránené súkromie občanov, ktorí si to želajú. Čiže v zásade predložím teraz dva pozmeňujúce návrhy. Sú to koncepčne dva rozdielne prístupy, ako by sme vedeli tú ochranu zabezpečiť. Ten prvý bude o tom, aby ľudia dostali možnosť informovať ministerstvo hospodárstva, že si neželajú byť súčasťou zberu údajov, čo neznamená, že strácajú nárok na adresnú energopomoc, len, že nechcú byť súčasťou tohto zberu. Predpokladám, že detaily toho, ako ten nárok bude a nebude priznávaný, prídu až v tom, volajme ho, ostrom zákone niekedy na jeseň, že tam bude nejaká možnosť odvolania, čokoľvek. Čiže toto je naozaj len o tom, aby ľudia dostali možnosť vylúčiť sa z tohto zberu, ak si neželajú byť súčasťou takto široko koncipovaného zberu údajov. Je to každého slobodná voľba. Dokážeme to pochopiť, takže chceme ľuďom túto možnosť dať. Taktiež v tomto pozmeňováku budeme navrhovať, aby bol vyňatý jeden konkrétny typ údajov, ktorý sa pôvodne plánoval zbierať, a to je národnosť. Zhodli sme sa na tom, že toto naozaj ide nad rámec nejakých minimálne potrebných údajov, ktoré potrebujeme zbierať kvôli energopomoci. Tá národnosť naozaj nemá žiaden vplyv na to, či človek by mal mať alebo nemal mať nárok, takže tento údaj sa navrhuje vyňať a nebude zbieraný. Čiže to je podstata prvého pozmeňujúceho a doplňujúceho návrhu. A ten druhý doplňujúci návrh je koncepčne trochu iné riešenie. Ako som hovoril v prvom čítaní, takýto zber údajov, ak je naozaj na analytické účely, aby sme vedeli nastaviť parametre adresnej energopomoci, tak sa dá robiť aj tzv. štýlom pseudonymizácie. Aby som to vysvetlil možno laicky, vedeli by sme takéto údaje zbierať bez toho, aby sme ich vedeli priradiť ku konkrétnej fyzickej osobe. To znamená, že vieme si vyzbierať dáta na účely analýzy, o zložení príjmov, o tom, kde ľudia bývajú, ale nebudeme vedieť, ktorý konkrétny človek to je. To sa volá pseudonymizácia, sú na to techniky, sú na to nástroje. Takže to je druhý návrh, ktorý predkladáme v rámci nejakej konštruktívnej kritiky. Dávame na výber, ktorý z týchto návrhov si Národná rada osvojí, aby sme teda naozaj ľuďom umožnili, aby dokázali aj pri tomto zbere údajov chrániť svoje súkromie. Myslíme si, že to je voči ľuďom fér. Budeme radi, ak si tieto návrhy Národná rada osvojí. Takže asi toľko k tomu. Pán predsedajúci, teraz by som pristúpil k čítaniu pozmeňujúcich a doplňujúcich návrhov. (Prerušenie vystúpenia predsedajúcim.) Raši, Richard, predseda NR SR Ďakujem pekne. Prosím, zastavte čas pánovi poslancovi. Nech sa páči. Hargaš, Ján, poslanec NR SR Takže prvý pozmeňujúci a doplňujúci návrh. Pozmeňujúci a doplňujúci návrh poslancov Národnej rady Slovenskej republiky Jána Hargaša, Zuzany Mesterovej a Ivana Štefunka k vládnemu návrhu zákona o poskytovaní údajov na účel adresnej energopomoci, tlač 774. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci a doplňujúci návrh k vládnemu návrhu zákona o poskytovaní údajov na účel adresnej energopomoci. Vo vládnom návrhu zákona navrhujeme tieto zmeny a doplnenia: 1. V § 3 ods. 1 sa za slovo „povinné” vkladajú slová „najskôr od 1. mája príslušného kalendárneho roka” a na konci sa bodka nahrádza čiarkou a pripájajú sa tieto slová: „ak odsek 5 neustanovuje inak”. 2. § 3 sa dopĺňa odsekom 5, ktorý znie: „(5) Ak fyzická osoba písomne oznámi ministerstvu najneskôr do 30. apríla príslušného kalendárneho roka, že s poskytovaním údajov na účel podľa § 2 nesúhlasí, povinnosť podľa odseku 1 sa neuplatní a údaje sa v príslušnom kalendárnom roku neposkytnú. V oznámení podľa predchádzajúcej vety fyzická osoba uvedie meno, priezvisko, bydlisko, dátum narodenia a rodné číslo alebo iný identifikátor, ak rodné číslo nebolo pridelené. Na neúplné oznámenie alebo oznámenie doručené po lehote sa neprihliada." 3. V § 4 ods. 1 písm. b) sa vypúšťa 13. bod. Doterajšie body 14 až 22 sa označujú ako body 13 až 21." Skončil som s čítaním prvého pozmeňujúce a doplňujúceho návrhu. Pokračujem čítaním druhého. Doplňujúci návrh poslancov Národnej rady Slovenskej republiky Jána Hargaša, Zuzany Mesterovej a Ivana Štefunka k vládnemu návrhu zákona o poskytovaní údajov na účel adresnej energopomoci, tlač 774. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci doplňujúci návrh k vládnemu návrhu zákona o poskytovaní údajov na účel adresnej energopomoci. Vo vládnom návrhu zákona navrhujeme toto doplnenie: V § 3 ods. 1 sa za slová „Ministerstvo hospodárstva Slovenskej republiky (ďalej len „ministerstvo")" vkladá slovo „pseudonymizované 7a )". Poznámka pod čiarou k odkazu 7a znie: „ 7a) § 5 písm. h) zákona č. 18/2018 Z. z. o ochrane osobných údajov a o zmene a doplnení niektorých zákonov." Ďakujem. Skončil som s čítaním oboch pozmeňujúcich a doplňujúcich návrhov. Ďakujem za pozornosť.